### Beslutning

Godkendt.

### Sagsfremstilling

## Resume og sagens baggrund

Økonomistaben i Kalundborg Kommune administrerer 6 afdelinger af [adresse]. I forbindelse med godkendelse af de årlige driftsbudgetter, ønsker økonomistaben en fast procedure i de situationer, hvor der ikke dukker nogen beboere op til det årlige afdelingsmøde. Dette er nødvendigt, for at huslejeændringer kan varsles indenfor fristen.

Da budget og regnskab på ældre-/plejeboligerne er en del af det kommunale budget og regnskab, kræver administrativ godkendelse, at Kommunalbestyrelsen giver bemyndigelse. Det foreslås derfor, at administrationen bemyndiges til at godkende budgetter med huslejeforhøjelser på under 5 %.

## Indstillinger

Direktøren indstiller at proceduren, hvor administrationen selv kan godkende budgetter med lejeforhøjelse under 5%, godkendes

## Behandling

Økonomiudvalget, Kommunalbestyrelsen.

## Sagsfremstilling

Kalundborg Kommune administrerer selv 6 afdelinger af [adresse]. Driftbudget og huslejeændringer godkendes på de årlige afdelingsmøder. I de tilfælde hvor der ikke dukker beboere op til det årlige afdelingsmøde, ønsker administration en fast procedure, som kan sikre, at varsling af huslejestigninger kan ske rettidigt.

Da budget og regnskab på ældre-/plejeboligerne er en del af det kommunale budget og regnskab, kræver det en bemyndigelse fra kommunalbestyrelsen at godkende det administrativt. Ved manglende deltagelse til afdelingsmøderne og dermed ingen der kan stemme om budgetterne, er det ifølge almenlejelovens §10 stk. 7, kommunalbestyrelsen der skal godkende budgettet:

*”Gør forholdene det påkrævet, kan kommunalbestyrelsen påbyde forhøjelse eller nedsættelse af lejen.”*

Såfremt der ikke kommer beboere til afdelingsmødet, foreslår administrationen, at budgetter med en lejeforhøjelse på under 5 % godkendes administrativt, og budgetter med lejeforhøjelse på over 5% godkendes af kommunalbestyrelsen. Med den fordeling følger man almenlejelovens §10 stk. 3:

*Lejeforhøjelser som følge af forbedringsarbejder skal godkendes af kommunalbestyrelsen. Overstiger lejeforhøjelsen inden for et regnskabsår ikke 5 pct. af lejen, kan forhøjelsen dog gennemføres uden kommunalbestyrelsens godkendelse.*

Afdelingsmøderne afholdes hvert år i september, og da der skal varsles husleje inden 1. oktober (3 måneder inden nyt regnskabsår), kan det ikke nås at få en sag til politisk behandling indenfor fristen.

## Økonomiske konsekvenser

Ingen

### Sagens forløb

22/05/2024 Økonomiudvalget
Anbefales.